## Odluka Agencije za elektroničke medije klasa: 612-12/11-02/0044 od 26. srpnja 2011.

### NN 91/2011 (3.8.2011.), Odluka Agencije za elektroničke medije klasa: 612-12/11-02/0044 od 26. srpnja 2011.

AGENCIJA ZA ELEKTRONIČKE MEDIJE

1951

Na temelju članka 73. stavka 7. i 8. Zakona o elektroničkim medijima (»Narodne novine«, broj 153/09), Vijeće za elektroničke medije na 64-11 sjednici održanoj 20. srpnja 2011., a na temelju provedenog Javnog natječaja broj 07/11 za davanje koncesije za obavljanje djelatnosti pružanja medijskih usluga radija objavljenog u »Narodnim novinama« br. 69/11 i utvrđivanja uvjeta za davanje koncesije donijelo je

ODLUKU

I. Nakon provedenog postupka javnog natječaja za davanje koncesije za obavljanje djelatnosti pružanja medijske usluge radija na području grada Nova Gradiška i općina Rešetari, Dragalić i Cernik (L-NG), raspisanog na temelju Odluke Vijeća za elektroničke medije od 15. lipnja 2011. br. 07/11 (»Narodne novine« br. 69/11), kao najpovoljniji ponuditelj odabran je Radio Psunj d.o.o., OIB 55239245471, te mu se daje koncesija za obavljanje djelatnosti pružanja medijske usluge radija na predmetnom području.

II. Vrijeme trajanja koncesije je 9 (devet) godina.

III. Godišnja naknada za koncesiju iznosi 7.800,00 (sedam tisuća i osamsto kuna) i plaća se u korist državnog proračuna.

IV. Odabrani ponuditelj je obvezan u roku od 20 (dvadeset) dana od dana objave ove Odluke u »Narodnim novinama« uputiti Hrvatskoj agenciji za poštu i elektroničke komunikacije (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj agenciji za poštu i elektroničke komunikacije smatrat će se da je odustao od koncesije.

V. U skladu s člankom 20. stavkom 6. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine«, broj 46/10, 113/10) Hrvatska agencija za poštu i elektroničke komunikacije dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 90 (devedeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji Vijeće će poništiti odluku o davanju koncesije, a odabrani ponuditelj nema pravo na naknadu eventualne štete.

Ostvarivanje koncesije, odnosno pravo obavljanja djelatnosti radija na temelju provedenog javnog natječaja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 57-11 sjednici, održanoj dana 15. lipnja 2011. godine, donijelo je Odluku o raspisivanju Javnog natječaja broj 07/11 za davanje koncesije za obavljanje djelatnosti pružanja medijskih usluga radija. Prije raspisivanja Javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijskih usluga radija na području grada Nova Gradiška i općina Rešetari, Dragalić i Cernik (L-NG).

Javni natječaj objavljen je u »Narodnim novinama« broj 69 od 20. lipnja 2011. godine. U propisanom roku na Javni natječaj za davanje koncesije za obavljanje djelatnosti pružanja medijskih usluga radija na području grada Nova Gradiška i općina Rešetari, Dragalić i Cernik (L-NG), ponudu su dostavili ponuditelji: Gradski radio d.o.o., Oglašavanje d.o.o., Radio Panonija d.o.o. i Radio Psunj d.o.o.

Vijeće je provelo postupak razmatranja, usporedbe i ocjene ponuda u skladu sa Zakonom o elektroničkim medijima i odredbama (kriterijima) Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga radija te Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine«, broj 66/10).

U postupku se prvo utvrđivalo sadrže li prispjele ponude:

– dokaze o ispunjavanju uvjeta propisanih javnim natječajem,

– programsku osnovu koja mora sadržavati programsku shemu kojom se određuje:

– vrsta radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio djela,

– vrijeme objavljivanja.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

– dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Utvrđeno je da ponuda trgovačkog društva Oglašavanje d.o.o. ne udovoljava propisanim formalnim uvjetima budući da dostavljenom ponudom nije dokazano ispunjavanje financijskih i tehničkih uvjeta. U tehničkim uvjetima nije dokazano osiguranje mrežne opreme, čime nisu ispunjeni uvjeti iz članka 2. stavka 1., 2. i 3. Pravilnika o minimalnim uvjetima za obavljanje audio i audiovizualnih medijskih usluga i vođenja očevidnika (»Narodne novine« 66/10). Što se tiče financijskih uvjeta dostavljeno je pismo namjere poslovne banke u kojem se navodi da će ta institucija, ukoliko se dodjeli koncesija ponuditelju Oglašavanje d.o.o. razmotriti zahtjev za praćenje financijskih aktivnosti, čime nije udovoljeno članku 13. Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika. Slijedom navedenog ponuda trgovačkog društva Oglašavanje d.o.o. odbačena je kao nepotpuna.

Ostale tri ponude trgovačkih društava Gradski radio d.o.o., Radio Panonija d.o.o. i Radio Psunj d.o.o. ispunile su formalne uvjete natječaja.

Ponuda Radio Panonija d.o.o. sadržavala je 10% informativnog programa. Predviđeni opseg djela vlastite proizvodnje bio je 80%, opseg hrvatske glazbe 80%, a opseg hrvatskih audio djela 20%.

Ponuda Gradskog radija d.o.o. sadržavala je 21,13% informativnog programa, a predviđeni opseg djela vlastite proizvodnje je 45,83%, opseg hrvatske glazbe 70% te opseg hrvatskih audio djela 70%.

Ponuda Radio Psunja d.o.o. sadržavala je 26,31% informativnog programa, a predviđeni opseg djela vlastite proizvodnje je 95,38%, opseg hrvatske glazbe 82%, a opseg hrvatskih audio djela 82%.

S obzirom na iznijeto, a u skladu s Pravilnikom o sadržaju i postupku javnog natječaja za davanje koncesije za obavljanje djelatnosti pružanja medijskih usluga televizije i radija, Vijeće za elektroničke medije je kao najpovoljnijeg ponuditelja odabralo Radio Psunj d.o.o. Naime, Ponuda je ocijenjena cjelovitom i kvalitetnom u pogledu predložene programske osnove, odnosno programa i ostvarivanja javnog interesa. Ponuda isto tako ispunjava tehničke, prostorne, financijske i kadrovske uvjete te u potpunosti zadovoljava uvjete i kriterije propisane Zakonom i podzakonskim aktima.

Vijeće je odluku donijelo većinom glasova svih članova i to tajnim glasanjem.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-02/0044
Urbroj: 567-02/06-11-03
Zagreb, 26. srpnja 2011.

Vijeće za elektroničke medije
Predsjednik Vijeća za elektroničke medije
Zdenko Ljevak, dipl. ing., v. r.

Odluka, NN 91/2011-1951